Engedélyezte pénteken az Európai Bizottság, hogy a dél-koreai Hankook gumiabroncs-gyártó Dunaújvárosban létesítendő gyára 92,6 millió eurós állami támogatásban részesüljön.
Neelie Kroes versenyügyi biztos egyúttal elégedettségét fejezte ki, hogy a beruházás hozzájárul a térség fejlődéséhez és a munkahelyteremtéshez Magyarországon. A bizottság közleményéből kiderül, hogy Brüsszel alig öt hónapig vizsgálta a beruházást, a magyar hatóságokkal "kitűnő együttműködésben".
A gyárépítés elől sorra hárulnak el az akadályok, múlt hónapban például a Levegő Munkacsoport jelentette be, hogy eláll az építkezés ellen indítani kívánt pertől. Lukács András, a zöld szervezet elnöke a döntés indoklásaként azt közölte: sikerült a céggel olyan megállapodást kötni, amely szerint a gyár jóval szigorúbb környezetvédelmi követelményeknek felel majd meg, mint amit a hatóságok előírtak - írta korábban az mfor.hu.